สถิติใหม่เบี้ยประกัน5.5แสนล.
เติบโตครั้งประวัติศาสตร์20%ความต้องการซื้อประกันเพิ่ม
28 ส.ค. 2555

เติบโตครั้งประวัติศาสตร์20%ความต้องการซื้อประกันเพิ่ม
คนไทยแห่ซื้อประกัน คปภ.คาดการเติบโตใหม่ได้ไม่ต่ำกว่า 20% สูงสุดเป็นประวัติการณ์ จากต้นปีคาดโตแค่ 14%
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่าในปีนี้คาดว่าธุรกิจประกันภัยทั้งระบบจะมีอัตราการเติบโตไม่ต่ำกว่า 20% เป็นครั้งแรก หรือประมาณ 5.53 แสนล้านบาท จากที่ผ่านมามีการเติบโตในระดับกว่า 10% แต่ไม่เคยสูงถึง 20% แยกเป็นเบี้ยประกันชีวิต 3.84 แสนล้านบาท และเบี้ยประกันวินาศภัย 1.68 แสนล้านบาท 
ทั้งนี้ เป็นการปรับประมาณการใหม่จากช่วงต้นปีที่ คปภ.คาดว่าเบี้ยประกันภัยทั้งระบบจะเพิ่ม 14% หรือเบี้ยรับรวม 5.34 แสนล้านบาท แยกเป็นเบี้ยประกันชีวิต 3.77 แสนล้านบาท เติบโต 15% เบี้ยประกันวินาศภัย 1.56 แสนล้านบาท เพิ่มขึ้น 12%
นายประเวช กล่าวว่า การคาดการณ์ว่าธุรกิจประกันภัยทั้งระบบจะเติบโต 20% เป็นผลมาจากประชาชนมีการซื้อประกันชีวิตผ่านตัวแทนและผ่านธนาคาร รวมทั้งช่องทางต่างๆ เพิ่มขึ้น ขณะเดียวกันประกันวินาศภัยก็ได้รับความสนใจจากประชาชน โดยเฉพาะประกันภัยรถยนต์ที่ได้รับผลดีจากโครงการรถยนต์คันแรก
“ไตรมาส 2 และไตรมาส 3 โดยธรรมชาติของธุรกิจจะมียอดซื้อประกันเข้ามามากกว่าไตรมาส 1 และไตรมาส 2 เพื่อใช้สิทธิลดหย่อนภาษีจากเบี้ยประกันชีวิต และจะมีการครบรอบสัญญาประกันภัย ซึ่งจะมีการต่อสัญญากันใหม่ และประกันภัยพิบัติจะเพิ่มขึ้นมามากในช่วงนี้ ทำให้มั่นใจว่าธุรกิจประกันภัยปีนี้ทั้งระบบโตไม่ต่ำกว่า 20%” นายประเวช กล่าว
นายประเวช มั่นใจว่า บริษัทประกันชีวิตและบริษัทประกันวินาศภัย มีศักยภาพในการให้บริการหลังการขายแก่ประชาชนแน่นอน แม้ว่าจำนวนลูกค้าจะเพิ่มขึ้นมาอย่างมากเมื่อเทียบกับปีก่อนๆ เพราะทาง คปภ.มีการติดตามให้ภาคธุรกิจมีการพัฒนาบริการอย่างต่อเนื่อง เช่น การนำระบบการให้บริการสินไหมทดแทนผ่านออนไลน์มาใช้ในธุรกิจประกันภัยรถยนต์ โดยที่ลูกค้าไม่ต้องสำรองจ่ายเงินล่วงหน้า จะทำให้ประชาชนได้รับบริการที่รวดเร็วและสะดวก
นายประเวช กล่าวว่า สำหรับ 6 เดือนแรกของปีนี้ ทั้งระบบมีเบี้ยรับรวม 2.66 แสนล้านบาท เพิ่มขึ้น 19.38% แยกเป็นเบี้ยประกันชีวิต 1.82 แสนล้านบาท เพิ่มขึ้น 17.81% เบี้ยประกันวินาศภัย 8.46 หมื่นล้านบาท เพิ่มขึ้น 22.93%